
A maszkviselés hatása az érzelemfelismerés pontosságára és sebességére a stressz, szorongás, depresszió és érzelmi állapotok függvényében

Háttér és célok: Számos korábbi kutatás foglalkozott már az érzelemfelismerés kérdésével, illetve azzal, hogy bizonyos állapotok torzító hatással bírhatnak annak pontosságára. Azonban arra, hogy a maszkviselés milyen hatást gyakorolhat az emberek ezen képességére napjainkban, még nem fordított a tudomány nagy figyelmet. Jelen kutatásunkban ezért erre a plusz tényezőre fektetünk hangsúlyt, a szorongás, depresszió és érzelmi állapotok vonatkozásában.
Módszerek: Az adatfelvétel személyesen zajlott laboratóriumi körülmények között. A résztvevők egy kérdőívcsomagot töltöttek ki (NASATLX, TAS-20, CPDI, DASS, PANAS), ezt követően pedig gyakorlati feladatban kellett résztvenniük: képernyőn látott arcokat 3 kondícióban (normál, maszk, fekete) kellett érzéseik alapján kategorizálniuk. Összesen 68 személy adataival dolgoztunk.
Eredmények: Ellentétben a normál, nem takart arcokhoz köthető érzelemdetektálással, a maszkot viselt arcról ugyanolyan pontossággal és sebességgel tudják leolvasni az érzelmeket a depressziós és nem depressziós tüneteket mutató személyek is. A maszkos arcok érzelmeit viszont a magas stresszszinttel rendelkezők és szorongók ugyanolyan pontossággal detektálják, de alacsonyabb sebességgel. Magasabb negatív affektivitással rendelkező vizsgálati személy pontosabban detektálta a negatív érzelmeket.
Következtetések: A maszkos kondícióban a negatív érzelmek felismerésében pontatlanabbak, azonban a felismerés gyorsaságában nem mutatkozott különbség. A magas depresszió pontszámokkal rendelkezők körében a maszkos kondícióban a neutrális arcokat inkább értékelik szomorúnak. A magasabb szorongás, stressz és negatív affektivitással rendelkezők, noha lassabban, de nem pontatlanabbul ismerték fel a maszkos arcokat a normál szorongás és stressz és negatív affektivitás értékekkel rendelkezőkhöz képest, ami a stressz és szorongás kognitív képességekre gyakorolt negatív hatásával magyarázható. A negatív affektivitás növeli a negatív érzelmek felismerésének pontosságát, ami a hálózatelméleti hangulati kongruencia jelenségével állhat kapcsolatban.

